ཆུ་བོ་འདིའི་འབབ་རྒྱུད་ཀྱི་མངའ་ཁོངས་སུ་རྩྭ་ཆུ་ཕུན་སུམ་ཚོགས་ལ་ཞིང་ཕྱུགས་གཉི་ག་འཕྲོད་ཅིང་།ལྷག་པར་དུ་སྔར་ནས་འབྲོག་ལས་ཤིན་ཏུ་དར་ཁྱབ་ཆེ་གཤིས་སྔོན་གྱི་ཚེ་ན་སྤྱང་མིའི་དགའ་ཚལ་དུ་གྲགས།གཞན་བློན་པོ་གསེར་སྤྱན་དང་།ཨ་མ་ཟོར་དགུ།དཀར་ལྡང་རྫ་རྒན།ནག་དམར་ཆུ་སོགས་སྲིད་ན་གྲགས་པ་འབར་བའི་ལྷ་ཀླུ་གཉན་བཙན་གྱི་ཡུལ་འཁོར་སྐྱོང་བའི་ཚོགས་མང་དུ་བཞུགས་པ་དང་།ད་དུང་རི་བོ་ཉི་ཟླ་དང་།ཐང་བོད་གནའ་ལམ་གྱི་མཚོན་རྟགས་རྡོ་རིང་།ཐང་བོད་མ་ཎི་རྡོ་མཁར་གླིང་སོགས་གནའ་བོའི་ལོ་རྒྱུས་ཀྱི་རྫོང་མཐུག་ཅིང་མི་རིགས་ཀྱི་ཁྱད་ཆོས་ལྡན་པའི་བཟོ་བཀོད་དུ་མ་ཡང་ཆུ་བོ་དེའི་སྟོད་རྒྱུད་དུ་ཡོད།འབབ་རྒྱུད་ཀྱི་མཐའ་འཁོར་ཀུན་ཏུ་ཕྲེང་བསྟར་རི་རྒྱུད་མཐོན་པོ་དང་།འབྱམས་ཀླས་པའི་རང་བྱུང་སྔོ་ཁེབས།ཁོད་ཡངས་པའི་ན་སྤང་།འབུར་སྙོམས་དུ་མའི་བྱེ་སྒང་།འོ་ངད་ལྡང་བའི་ཐང་ཆེན་པོ།རྩྭ་རྫོང་སྟུག་པོའི་རི་ཞོལ་བཅས་ཀྱིས་ཡོངས་སུ་ཁེངས་ཡོད་པ་དང་།ཆུ་བོའི་མདང་སྔོ་ཞིང་དྭངས་གསལ་ཆེ་ལ་བོངས་ཕྲ་བ་དང་ཆུ་ཀླུང་གཞན་དང་འདྲ་བའི་ཀུ་ཅོ་ཆེན་པོ་དང་།རྦ་རླབས་དྲག་པོ།གཡོ་ཤུགས་མྱུར་མོ་སོགས་མེད་པར་ངང་གཤིས་འཇམ་ལ་འགྲོས་དལ་བའི་སྒོ་ནས་ལྷིང་འཇགས་སྒོས་འབབ་ཅིང་རྒྱུ།ནམ་ཟླའི་གྲང་ངར་དང་མཁའ་དབུགས་ཀྱི་འཕེལ་འགྲིབ་དང་བསྟུན་ནས་ཆུའི་དྲོད་ཚད་ལའང་ཆོས་ཉིད་དང་ལྡན་པའི་འཕེལ་འགྲིབ་ཀྱི་འགྱུར་ལྡོག་མངོན་རྒྱུ་ཡོད་མོད།འོན་ཀྱང་།སྤྱིར་བཏང་དུ་བྲག་རི་དང་རྗ་གསེབ་ནས་འབབ་པའི་ཆུ་ཀླུང་གི་འཁྱགས་ཤུགས་དང་འཁྱགས་ཚད་དེ་ཙམ་མེད།ཆུ་བོའི་གྲམ་ཐང་གི་ན་སྤང་བརླན་ཤོས་ཆེ་ལ་ས་རྒྱུ་བ་ཚྭ་ཅན་གྱི་དྲི་ཞད་ཅུང་མཐུག་ན་ཡང་འདམ་རྫབ་ཧ་ཅང་ཉུང་ལ་འཇགས་སྐྱ་སྟུག་པོ་སྐྱེ་བ་ཡིན་གཤིས།དུས་ཚིགས་བཞི་ལ་ལྟོས་པ་མེད་པར་རྩིབ་ལོགས་ཉིན་སྲིབ་ཀྱི་འབྲོག་སྡེ་དག་གི་འབྲོག་ས་ཧ་ཅང་བཟང་པོ་ཞིག་ཡིན་པར་མ་ཟད།ཡུལ་དེའི་སྐྱེ་བོ་རྣམས་ཀྱིས་ཆེས་གཅེས་ཐང་ཆེ་བའི་ཆུ་བོ་ཞིག་སྟེ་འགྲམ་ངོགས་སུ་རྟ་ནོར་ལུག་གསུམ་དུས་ནམ་ཡང་ནམ་མཁའི་སྐར་ཚོགས་བཞིན་ཐང་མར་བརྡལ་ཡོད།